  Майя Бывальцева «Платон» сӧзнэтъя люкам 10 миллиард манетэз Россиысь улосвылъёсын сюресъёсты тупатъяны лэзёзы. 29-тӥ оштолэзе ортчем кенешонлы йылпумъянъёсъя, сыӵе косэм сётӥз кунлэн премьер-министрез Дмитрий Медведев, ивортэ кивалтэтлэн нимлыко сайтэз. «Улосвыл, муниципалкуспо но кар сюресъёсты но (яке) урамъёсысь сюресъёсты куронъёсъя тупатон но выльдон ужпумъёсты быдэстон понна Росси Федерациысь улосвылъёслы трансфертъёс висъяны», — верамын 5-тӥ куартолэзе шараям косэмын. Вераны кулэ, ёросъёслы но каръёслы коньдон висъяськоз сюресъёсты тупатыны юрттэт сётон улсын. Со сяна, Дмитрий Медведев гарантия улэ шедись ужъёсъя подрядчикъёслэсь оскетъёссэс сак чакланы куриз. Тодэ вайытом, 12 тонналэсь секыт машинаослэсь федерал сюресъёс вылтӥ ветлэмзы понна дун басьтон сӧзнэт Россиын ужаны кутскиз 25-тӥ шуркынмонэ 2015-тӥ арын. Коньдон басьтыны кутскон пумысен дальнобойщикъёс пумитъяськонъёс ӝутӥзы. 15-тӥ толсуре Владимир Путин «Платон» сӧзнэтъя тыриськонлэсь палэнскем понна штрафъёслэсь быдӟалазэс 90 поллы кулэстон сярысь пуктэт кутӥз. Одӥг иськем понна дунэз 1 манет 53 коньыысен 3 манет 6 коньыозь будэтыны чакламын вал 1-тӥ южтолэзе. Толшор пумын ивор вӧлмиз — кун кивалтэтын со дырез тулысысь сӥзьыллы выжтон ужпумез эскеро. Тегъёс: Авто ДмитрийМедведев Россия Платон сюресъёс коньдон  